ኢትዮጵያ ከአግዋ የገበያ ዕድል ሙሉ በሙሉ እየተጠቀመች አይደለም ተባለ
አዲስ አበባ ፤ ሐምሌ 10/ 2005 (ዋኢማ) -ኢትዮጵያ ከአገዋ የገበያ ዕድል ተጠቃሚነቷ   ከጊዜ ወደ ጊዜ እያደገ ቢመጣም ከአጠቃላይ የገበያ ዕድሉ አንጻር ሲታይ ግን አነስተኛ መሆኑን የንግድ ሚኒስቴር አስታወቀ፡፡አጎዋ አሜሪካ ከሰሃራ በታች ላሉ የአፍሪካ ሃገራት ምርቶቻቸውን ወደ ገበያዋ ከኮታና ታሪፍ ነጻ ማስገባት እንዲችሉ የሰጠችው የገበያ ዕድል ነው።ትላንት በአፍሪካ ኢኮኖሚክ አዳራሽ በተካሄደው የምክክር መድረክ ላይ የንግድ ሚኒስቴር ሚኒስትር ዲኤታ አቶ ያቆብ ያላ እንደገለጹት የገበያ ዕድሉ እኤአ በ2000 ሲጀመር ኢትዮጵያ ሶስት ሚሊዮን ዶላር ገቢ ያገኘች እኤአ በ2012 ወደ 22 ሚሊዮን ዶላር ከፍ ሊል ችሏል ።የኢትዮጵያ ከእድሉ ተጠቃሚነት ባለፉት 12 አመታት በአማካኝ 80 በመቶ ዕድገት ያሳየ ቢሆንም ከአጠቃላይ የገበያ ዕድሉ አንጻር ሲታይ ግን አነስተኛ መሆኑን አቶ ቆብ አስረድተዋል፡፡ኢትዮጵያም ሆነች ሌሎች የአፍሪካ አገራት በዕድሉ ከፍተኛ ተጠቃሚ ይሆናሉ ተብሎ  ቢጠበቅም በዕድሉ የተጠቃሚነት ደረጃው ከዕቅዱ እንጻር ሲታይ በጣም አነስተኛ እንደሆነ አቶ ያቆብ ተናግረዋል።ኢትዮጵያ የአገዋን ዕድል ለመጠቀም እስካሁን ውስን በሆነ መልኩ የጨርቃ ጨርቅና የቆዳ ምርቶቿን ብቻ ወደ አሜሪካ ገበያ መላኳን የጠቀሱት አቶ ያቆብ በአገዋ ገበያ  የሚላኩትን የምርቶች መጠንና ብዛት ማሳደግ የሚያስችል ስትራቴጂ መንድፍ እንደሚያስፈልግ አያይዘው ገልጸዋል።በአፍሪካ ኢኮኖሚክ ኮሚሽን የአፍሪካ ንግድ ፖሊሲ ማዕከል ዳይሬክተር አለን ካየርማተን በበኩላቸው እንደገለጹት የአፍሪካ አህጉር የተለያዩ የማዕድንና የግብርና ውጤቶች ባለቤት ብትሆንም በአለም የንግድ ልውውጥ ውስጥ ያላት ድርሻ ግን ከ3 በመቶ አይበልጥም።የአገዋን ዕድል በተገቢው መንግድ ለመጠቀም ያሉትን የምርታማነት፣ የአቅርቦትና የትራንስፖርት እንዲሁም የግሉ ዘርፉ ኢንቨስትመንት ማነስ ችግሮች በፍጥነት መወገድ እንዳለባቸው ዳይሬክተሩ አስረድተዋል።በኢትዮጵያ የአሜሪካ አምባሳደር ዶናልድ ቡዝ በበኩላቸው በገበያ ዕድሉ በአግባቡ ለመጠቀም የምርት ጥራት፤የምርት መጠንና ፈጣን የምርት አቅርቦት ወሳኝ መሆናቸውን ገለጸው የአፍሪካ መንግሥታትም ፖለቲካዊ ድጋፍ ማድረግ እንደሚገባችው አስረድተዋል።